程廣文季允得崔西清薦詩來用韵
作者：洪咨夔
朝代：宋

paragraphs: 古人輕國重一士，士皆大呂黄鍾器。
道於天運主消長，身爲民生管榮悴。
五羊老僊用心古，清不受塵如止水。
一肩直欲荷斯文，兩眼從前識英偉。
歡然得士如得金，甚矣愛賢猶愛己。
高山流水甫點頭，急電驚雷即燒尾。
天南天西各一握，未見名流早傾意。
聲光蔚起摩日月，氣類相求如鑒燧。
春風婭姹吹筆端，毛嬙西施無粉膩。
咄哉婢子磨青銅，雙頰晞紅欠才思。
珊瑚琢鈎珠結網，錦署玉堂相望咫。
崔羣美莊居第一，推轂好言良有味。
樂莫樂乎遇合新，憂莫憂乎轇轕始。
拄撐大厦必衆木，扶植太平須善類。
君不見黄河以北函關東，無數赤子號悲風。